Nonpartisan League hadde en rekke aviser, men hovedorganet var *The Nonpartisan Leader*. Her står bonden og arbeideren sterke foran kapitalisten.
**Nonpartisan League** (oversatt: «Upartisk forbund»), forkortet **NPL**, var en politisk bevegelse i Midtvesten i USA. Den ble båret av bønder og arbeidere på prærien, som ønsket bedre levekår og større politisk innflytelse på bekostning av storkapitalen. NPL stod spesielt sterkt i Nord-Dakota og Minnesota.

Historie
--------

Nonpartisan League ble først organisert i Nord-Dakota i 1915 av sosialisten Arthur C. Townley. Mange bønder følte seg utnyttet av mektige forretningsinteresser og «bossvelde» i nabostaten Minnesota. På programmet satte NPL mer statsdrift i økonomien og offentlige forsikringsordninger, pensjoner og arbeidsformidling. NPLs konservative motstandere organiserte seg noe senere i Independent Voters Association (IVA). Både NPL og IVA stilte til valg som republikanere og prøvde å bekjempe hverandre i partiets nominasjoner. NPL støttet også noen få demokrater.

Ved guvernørvalget i 1916 vant NPLs kandidat Lynn Frazier overlegent. I 1921 lyktes IVA med knapp margin å avsette Frazier ved et tilbakekallingsvalg, men NPL gjenvant guvernørmakten etter få år. Lynn Frazier og senere William Langer satt i mange år som senatorer for Nord-Dakota.

Bevegelsen spredte seg til andre delstater, i første rekke Minnesota, hvor NPL prøvde å få Charles August Lindbergh nominert som guvernørkandidat i 1918 og Henrik Shipstead i 1920. Her etablerte også NPL sitt nasjonale hovedkontor, fra 1916 til 1922 med Townley som formann og Henry G. Teigan som generalsekretær. Teigan var tidligere sekretær i sosialistpartiet i Nord-Dakota.

Bevegelsen fikk også en ikke ubetydelig organisasjon i Sør-Dakota, Nebraska, Montana og Idaho, hvor den stilte seg bak sittende senator William Borah, men var til stede i enda flere delstater. Det fantes også avleggere i de canadiske provinsene Saskatchewan og Alberta.

NPL var isolasjonistisk, noe som tiltalte mange av Midtvestens tysk- og skandinavisk-amerikanske velgere, og holdt fast ved krigsmotstanden etter at USA trådte inn i den første verdenskrig i 1917. Det gjorde at bevegelsen ble mistenkeliggjort og motarbeidet av myndighetene.

Bevegelsen la mye av grunnlaget for det som skulle bli Minnesota Farmer-Labor Party, senere Minnesota Democratic-Farmer-Labor Party.

I Nord-Dakota fortsatte Nonpartisan League som en selvstendig organisasjon frem til 1956, da den slo seg sammen med demokratene til dagens partiorganisasjon North Dakota Democratic-Nonpartisan League Party. Flere yngre NPL-politikere, deriblant den senere senator Quentin Burdick, hadde allerede gått over til demokratene, mens sittende senator William Langer forble republikaner til sin død i 1959.

Referanser
----------

1. 1 2 3 4 5 6  Hansen, John Mark, Hirano, Shigeo og Snyder, James M. jr. (2016). «Parties within Parties: Parties, Factions, and Coordinated Politics, 1900–1980». I Gerber, Alan S. og Schickler, Eric. *Governing in a Polarized Age: Elections, Parties, and Political Representation in America* **(engelsk)**. Cambridge: Cambridge University Press. s. 148–165 og 183–190. ISBN 978-1-107-47907-4. CS1-vedlikehold: Flere navn: forfatterliste (link)
2. 1 2 3  DeCarlo, Peter J. (6. mai 2022). «Nonpartisan League». *MNopedia* **(engelsk)**. Minnesota Historical Society. Besøkt 7. januar 2023.
3. ↑  Neubeck, Deborah K. (1970). *Guide to a Microfilm Edition of The National Nonpartisan League Papers* (PDF) **(engelsk)**. St. Paul: Minnesota Historial Society. s. 1–6. Archived from the original on 6. september 2015. Besøkt 7. januar 2023. CS1-vedlikehold: Uheldig URL (link)
4. ↑  Boatright, Robert G. (2019). «Retrenchment or Reform? Changes in Primary Election Laws, 1928–70». *Polity* **(engelsk)**. 51 (1): 126–160. doi:10.1086/700260.
5. ↑  Morley, John Terence (4. mars 2015). «Non-Partisan League». *The Canadian Encyclopedia* **(engelsk)**. Historica Canada. Besøkt 7. januar 2023.

Litteratur
----------

* Shoptaugh, Terry L. (2019). *Sons of the Wild Jackass: The Nonpartisan League in North Dakota* **(engelsk)**. Fargo: North Dakota State University Press. ISBN 978-1-946163-12-7.
* Lansing, Michael J. (2015). *Insurgent Democracy: The Nonpartisan League in North American Politics* **(engelsk)**. Chicago: University of Chicago Press. ISBN 978-0-226-28350-0.
* Morlan, Robert L. (1985). *Political Praire Fire: The Nonpartisan League, 1915–1922* **(engelsk)**. Med nytt register, første utgave utgitt i 1955. St. Paul: Minnesota Historial Society Press. ISBN 0-87351-186-7.
* Coleman, Patrick K. og Lamb, Gharies R. (1985). *The Non-Partisan League 1915–1922: An Annotated Bibliography* **(engelsk)**. St. Paul: Minnesota Historial Society Press. ISBN 0-87351-189-1. CS1-vedlikehold: Flere navn: forfatterliste (link)

Eksterne lenker
---------------

* (en) Nonpartisan League – kategori av bilder, video eller lyd på Commons Rediger på Wikidata

|  |  |
| --- | --- |
| Oppslagsverk/autoritetsdata | Encyclopædia Britannica
 |